B. Bačík, poslanec: (2007-09-19):
Chcem v prvom rade zdôrazniť, že touto novelou sa nemení základná filozofia zákona ani sa nezasahuje do práv a slobôd osôb, ktoré sa chcú pokojne, podotýkam, pokojne zhromažďovať. Úprava pôvodného zákona sa týka hlavne tých oblastí, ktoré si vyžiadala aplikácia zákona v praxi, kde zhromažďovacie právo ľudia zneužívajú, resp. môžu zneužívať. Áno, zneužívajú ho predovšetkým na rôzne prejavy, ktoré sú v spoločnosti neprípustné, či už ide o priestupky, mnohokrát o trestné činy alebo porušovanie zásad slušného správania. Myslím si, že zhromažďovacie právo nie je o agresivite. Preto môj legislatívny návrh umožňuje vykonať zo strany Policajného zboru účinnejšie opatrenia na ochranu života, zdravia, majetku, práv a slobôd iných proti agresívnym jedincom zakrývajúcim si svoju tvár na zhromaždení, čo znemožňuje ich identifikáciu pri porušení zákonov. Chcem na tomto mieste zdôrazniť, že týmto ustanovením nie je dotknuté právo osoby zakrývať si na zhromaždení svoju tvár a ustanovenie nie je možné ani zneužiť zo strany polície, nakoľko pri jeho aplikácii je nevyhnuté, aby bol vykonávaný služobný zákrok s podmienkou použitia výzvy, ktorý je možné podľa zákona o Policajnom zbore vykonať len vtedy, ak dochádza k porušovaniu zákonov. Odkrytie tváre sa teda bude vyžadovať len od konkrétnej osoby výtržníka, ktorý narušuje pokojný priebeh zhromaždenia tým, že porušuje zákony. Podotýkam, že toto ustanovenie je potrebné predovšetkým vnímať ako vytvorenie možností ukončenia porušenia zákonov na zhromaždení skupinou výtržníkov dosiahnutím tzv. zmieru, čím sa môže predísť vykonaniu represívneho úkonu zo strany príslušníkov Policajného zboru. Ako praktický príklad môžem uviesť slovné urážanie extrémistických skupín ľudí na zhromaždení, keď Policajný zbor môže vyzvať takúto osobu, resp. takéto osoby k upusteniu od protiprávneho konania a súčasne k odkrytiu tváre z dôvodu jej identifikácie a prípadného následného vykonania zákonných úkonov. Realizácia takéhoto postupu by nemala za následok automatické rozpustenie zhromaždenia. V prípade uposlúchnutia uvedenej výzvy by zhromaždenie mohlo prebiehať naďalej bez represie, t. j. bez použitia donucovacích prostriedkov. V ďalšom, vážené kolegyne a kolegovia, chcem touto novelou zlepšiť aj súčinnosť medzi obcou a Policajným zborom, pretože doteraz zákon neukladal povinnosť obcí informovať políciu o plánovaných alebo zakázaných zhromaždeniach, čím dochádzalo k tomu, že polícia pri plnení úloh ochrancu a zabezpečovateľa verejného poriadku počas zhromaždenia nebola na takéto situácie dostatočne materiálne a personálne pripravená. Aplikácia súčasného platného zákona v praxi si žiada aj potrebu úpravy oznámenie o zhromaždení. Novela zákona neumožňuje podať oznámenie skôr ako 6 mesiacov pred  dňom konania zhromaždenia, čím sa zabraňuje zneužívaniu zhromažďovacieho práva zvolávateľmi, ktorí úmyselným podaním oznámenia aj na niekoľko rokov dopredu blokujú atraktívne verejné priestranstvá, a tým bránia vo výkone zhromažďovacieho práva iným subjektom. Vážené kolegyne, kolegovia, môj legislatívny návrh som po prvom čítaní konzultoval so zástupcami mimovládnych organizácií, obcami a mestami, políciou, pričom v novele sa zohľadnili niektoré ich pripomienky, ktoré boli predložené a schválené vo výboroch Národnej rady Slovenskej republiky, ktorým bol tento zákon pridelený na prerokovanie, a ktoré máte uvedené v spoločnej správe výborov, s ktorou sa stotožňujem. Tým som chcel len povedať, že takto sa tento legislatívny návrh spresnil v tých ustanoveniach, ktoré boli nejasné. Vypustili sa z neho niektoré sporné ustanovenia, čím sa takto novelizovaný zákon zosúladil so spoločenským vývojom v Slovenskej republike. Vážené pani poslankyne, vážení páni poslanci, z tohto dôvodu si dovoľujem vás požiadať o schválenie tohto môjho legislatívneho návrhu v intenciách podmienok uvedených v spoločnej správe. Verím, že túto novelu podporíte, za čo vám vopred ďakujem.